- Եկամտային հարկը երկու բաղադրիչ ունի` եկամտահարկն ու սոցիալական ապահովագրության բաղադրիչը` միասին վերցրած: Ամիսներ առաջ, երբ կուտակային կենսաթոշակային համակարգին միարժեք անցնելու խնդիրը ծագեց, այդպիսի առաջարկներ նույնիսկ նախորդ կաբինետն ուներ, որ եկամտային հարկը պետք է իջեցվի, որովհետեւ դա հաշվի առնելով` բիզնեսը չի գրանցում աշխատողներին, ստվերում է տնտեսավարում, այսինքն` բարձր եկամտային հարկից վնասն ավելի շատ է, քան օգուտը, ընդորում` ոչ միայն պետությանը, այլեւ հենց աշխատողներին: Եթե աշխատողը ստվերում է, եւ գրանցված չէ, նրա համար սոցիալական ապահովագրության վճար չի վճարվում, մարդը չի կարողանում հետագայում նորմալ կենսաթոշակի հնարավորութուն ունենալ, նաեւ այլ վճարումներից օգտվել, օրինակ` սոցիալական փաթեթներից եւ այլն: Եկամտային հարկը, անշուշտ, պետք է գտնվի ողջամտության տիրույթում, այն պետք է որոշակիորեն իջեցվի, բայց, մյուս կողմից, եթե բյուջեն կորուստներ ունենա այս փուլում, պետք է մտածել այլ հարկատեսակների հաշվին դրանք փոխհատուցելու մասին: Դրանք կարող են լինել սպառողական բնույթի հարկերը, ասենք`շրջանառության, ավելացված արժեքի հարկը: Տարբերակներ էլի կան: Ուղղակի մոտեցումը պետք է լինի բալանսավորված եւ ճկուն: